*Какво ми нашепва пианото?*

*"Музиката изразява това, което не може да бъде изказано с думи и това, което не може да остане неизказано."*

Виктор Юго

Ноемврийска вечер. Вятърът шепти и разнася усещане за едно отдавна минало време, време на слънце и топлина. Лятото е вече само спомен. Нощните лампи огряват пътя и аз мога да видя мокрия асфалт и неговите отблясъци. Стоя до прозореца и усещам настъпващата зима. В стаята е тихо. Само ситните капки дъжд се сипят ритмично и нежно като красив арпеж. В този момент поглеждам пианото до себе си. Звездите хвърлят светлина върху клавишите. Задържам погледа си там, но вече не гледам пианото, а говоря с него, то ми *шепти.* Нотите са разпръснати, аз потъвам отново в мислите си, които му споделям, а в замяна то ми разкрива своите.

Ах, колко е слушало пианото и ще слуша, колко неща знае и ще знае за хората, света, колко истории е разказвало и ще разказва. Тогава в ума ми изниква една мисъл на Бетовен, която бях научила скоро, но сякаш винаги съм познавала, защото звучеше като констатация на природен закон. Изразяваше се в това, че музиката е нещо много възвишено, може би дори повече от мъдростта и философията.

Мъдрост. Движеща сила за човека, откакто светът съществува. След това и нейният предшественик – философията. Щом са толкова важни за облика на обществото и света във всяко едно време, то тогава може ли да има нещо по-възвишено? Какво е искал да каже Бетовен? Усмихвам се на себе си. Пред мен изниква образът на неговата пламенна натура. Личност, жадна да напише и предаде това, което чувства, това, което иска и знае, че трябва да остави на следващите поколения. Въпреки трудностите, през които преминава, както в личния, така и в творческия си живот, той избира пътя на музиката, а именно да продължи да твори, преживявайки душевен катарзис и намирайки нирваната в това - да създава.

Отново се връщам към тази негова мисъл. Разбирам го. Философията среща толкова различни школи, различни мислители, мисли, но може ли да заключим нещо общо? Трудно би се стигнало до този консенсус. А относно музиката? Да, тук отново има епохи, школи, различни мисли, идеи, разбирания, но всички те са обединени от една цел – да бъдат разказани, чути и да събудят някаква емоция в някого. Ето това е задачата на музиката - най-възвишеното. Тя не е начин за доказване на нечия правота, а красиво изживяване, с което всеки да разкаже чувствата си – просто, естествено, искрено.

Искреност, чистота. Това ме пренася в друго време, други нрави, друг поглед. До пламенната и динамична натура на Бетовен изплува образът на Фредерик Шопен – композитор и виртуозен пианист от епохата на Романтизма, чувствителен, по-скоро затворен за другите, но не и за пианото. Тези две личности изглеждат толкова различни и несравними, но ето тук се потвърждава това, до което Бетовен е стигнал отдавна - музиката, тяхната цел, тяхното послание. Това е нещото, което ги свързва. Ако дотук се спрем на тяхното творчество, може би, те могат да бъдат описани с по няколко думи: енергия, ритъм, темперамент относно Бетовен, а за Шопен – лекота, чувство, свобода. Въпреки това и двамата искат всяка една нота да изразява частица от самите тях. Колкото и различни, те са и толкова идентични, заради любовта им към творчеството, музиката.

От литературата, която съм чела за полския композитор, знам, че за него „простотата“ е нещо много ценно, това е нещо, което се откроява на фона на хилядите ноти, награда за твореца и слушателя.

Отново подсъзнателно се съгласявам. Токова много пъти, в които съм свирила, госпожата е премествала ръцете ми от пианото и ги е задържала в скута си и с нежна усмивка е казвала: „Нека бъде простичко и истинско, така, както ти го чувстваш“. Или както самият Шопен е казвал: *"Аз само се опитвам да дам израз на човешкото сърце и душа."*

Под пръстите ми зазвучава ноктюрно от Шопен. Вече познавам добре нотите, щрихите и динамиката, които композиторът е оставил заедно с музиката в нотния лист, но сега идва по-трудната, но и още по-красива част. Да го почувствам, разчупя през собствената си призма и да го предам на публиката. Ей така – простичко и истинско.

Всяка една нота, която изсвирвам, пада на точно определено място, всяко едно съзвучие събужда чувство и усещане. Да, аз свиря и заедно с пианото си нашепваме нашите най-съкровени мисли. Нотният лист вече стои зад нас, това беше преходният момент, до който той ни отведе – сега с пианото мечтаем.

*„Ще минат милиони години и ако музиката съществува такава, каквато я познаваме, то тези основни седем тона от нашата гама, в мелодичните и хармоничните им комбинации, оживявани от ритъма, ще продължават да служат като източник на вдъхновение за нови музикални мисли.”*

Пьотър Илич Чайковски

Чайковски, отново епохата на Романтизма. В сравнение с тихия, лиричен и дори малко затворен характер на Шопен, то Чайковски може би не е точно такъв романтик. Свързвам го с големите бални зали, неговите балети, симфонии, опери – величествено, грандиозно! Празник на човешкия дух! Симфонии за човека и вътрешния му мир, усещането, връзката със света! Колкото и лични, неговите произведения като че ли са актуални за всички. Тук вече няма значение кой си, каква е твоята история, защото ако това, което си оставил се олицетворява като изкуство, то значи е много по-величествено от самия теб, защото вече говорим за *нас*.

Винаги съм се възхищавала, че всеки един музикант тръгва именно от тези седем тона. От първия момент, в който *детето* се докосва до музиката, за да преоткрие света и да изрисува своя, до момента, в който *творецът* започва да моделирас тези седемтонасвоите идеи, усещания, чувства, послания. Тук не говорим вече само за наслаждението от музиката. Доближаваме се до нейната най-възвишена, истинска цел.

*“Ако музиката служи за просто наслаждение, без по-нататъшно влияние върху човека, аз за нищо на света не бих се съгласил да си губя времето с нея.*

*Намирам, че музиката има една много по-възвишена цел. Аз съм решил да работя и да сея това свято изкуство в нашето мило отечество България.”*

Акад. Андрей Стоянов

Акад. Андрей Стоянов – личност, която е допринесла толкова много не само за развитието на музикалното творчество в България, а и извън нейните предели. Всички негови творби се изразяват в красива музика, която отразява всякакви чувства и разказва всякакви истории. Възхищавам се на красивия начин, по който е дарил света – а именно със своите творения-откровения. Замислям се, а по какъв начин бих описала Андрей Стоянов?

Студено е. Навън продължава да вали. Вятърът пее своята песен на отчаяние. Но аз, сякаш не съм там, сякаш не усещам тъгата на ноемврийското време. Аз свиря и под пръстите ми излиза ,,Утро” от Андрей Стоянов. Утро – виждам светлината, новото начало. Това е, толкова е простичко. Той е сеячът – сеячът, който е хвърлил семето в нас, чрез своята музика, своите радости, своята тъга. А това семе, то покълва в нас, с всеки следващ тон, то става все по-красиво и по-красиво. Блясък в очите. Да, семето вече е разцъфнало.

Ах, колко дълъг път извървяхме - от динамичния и пламенен свят на Бетовен, към лиричността и естествеността на Шопен, грандиозната и величествена музика на Чайковски, до сеячът на чувства Андрей Стоянов, който със своята любов към музиката и гениалност, е оставил отпечатъка си за теб, за мен, за *нас*.

Аз продължавам да свиря. Дъждовните капки се изсипват ритмично. Лятото вече отдавна е отминало. Уличните светлини проблясват, но някои се предават и едва мъждукайки замират. Аз нашепвам моите чувства на пианото, а то в замяна своите. Моето утро вече настъпи.

Любомира Димитрова Ангелова

Училище: Национална Априловска гимназия, гр. Габрово

11б клас, преподавател Паулина Мартинова - Български език и литература, Весела Пенева - клавирен педагог в музикален клуб "Весела"

тел. 0897898277 (родител)

email: bubi.l.angelova@gmail.com